# &kstars;i seadistamine

## Geograafilise asukoha määramine

Selline näeb välja aken Geograafilise asukoha määramine Geograafilise asukoha muutmine Asukoha määramise aken

Me pakume sulle siin võimalust valida enam kui 2500 juba eelnevalt määratud linna seast. Oma asukoha saad valida loendis sobivat linna ära märkides. Iga linna kujutab kaardil pisike punktike, kui mõni linn loendis märgitakse, siis ilmub sellele kohale kaardil punane niitristik.

Mõistagi ei ole eriti mõistlik otsida konkreetset linna kõiki 2500 asukohta läbi kerides. Otsimise lihtsustamiseks võib loendit filtreerida, sisestades kaardi all asuvasse kastidesse teksti. Joonisel näidatud juhul on kasti Linnafilter kirjutatud Ba, kasti Maakonna/provintsifilter M ning kasti Riigifilter USA. Pane tähele, et kõigil nimekirjas leiduvatel linnadel on linna, osariigi ja riiginimes esindatud otsimisstringides antud tähekombinatsioon ja et filtrikastide all olev sõnum teatab, et filtritele vastas seitse linna. Tähele tasub panna ka seda, et leitud seitse linna on kaardil märgitud valgetena, ülejäänud linnad on aga jäänud halliks.

Nimekirja võib filtreerida ka asukoha järgi. Klõpsates maailmakaardil suvalisele punktile, näidatakse nimekirjas ainult neid linnu, mis jäävad klõpsatud asukohast kuni kahe kraadi kaugusele. Praegu on võimalik otsida kas nime või asukoha, mitte aga mõlema järgi korraga. Ehk teisisõnu — kui klõpsad kaardil, eiratakse nimefiltreid ning vastupidi.

Infot parajasti valitud asukoha pikkus- ja laiuskraadi ning ajavööndi kohta näidatakse akna allservas asuvates kastides. Kui arvad, et need väärtused ei ole täpsed, võid neid muuta ning klõpsuga nupul Lisa linn nimekirja salvestada oma arusaama asukoha parameetritest. Määrata saab ka täiesti uue asukoha, kui vajutad nupule Puhasta väljad ning sisestad uue asukoha andmed. Pane tähele, et täita tuleb kõik väljad, välja arvatud lisavõimalusena pakutav Maakond/provints, enne kui on võimalik lisada uus asukoht loendisse. &kstars; laeb automaatselt kasutaja lisatud asukoha ka kõigi järgmiste seansside ajal. Kuid pane samas tähele, et vähemalt praegu on ainus võimalus kasutaja loodud asukoha eemaldamiseks kustutada vastav rida failist `~/.kde/share/apps/kstars/mycities.dat`.

Kui oled lisanud mõne uue asukoha (või muutnud olemasolevaid), saada palun muudetud fail `mycities.dat` ka meile, et me võiksime lisada sinu muudatused oma põhinimekirja.

## Aja määramine

Kui &kstars; käivitub, sünkroniseeritakse aeg sinu arvuti kellaga ning &kstars;i kell kulgeb edasi reaalajas. Kui soovid kella peatada, vali menüüst Aeg käsk Peata kell või vajuta tööriistaribal ikooni Paus. Kella on võimalik panna normaalsega võrreldes aeglasemalt või kiiremini (ja isegi tagurpidi!) käima tööriistaribal leiduva ajasammu regulaatori abil. Keritaval kastil on kaks üles/alla keritavate nuppude valikut. Esimene võimaldab valida 83 võimaliku ajasammu seast. Teine liigub korraga ajaühiku võrra üles- või allapoole, mis lubab ajasammu märksa kiiremini ja suuremas ulatuses muuta.

Rakendusele võib määrata suvalise aja või kuupäeva, kui valida menüüst Aeg käsk Sea aeg... või klõpsata tööriistaribal liivakella-ikooni. Aknas Aja määramine kasutatakse &kde;le tavapärast ajavaliku elementi, kus on kaks keritavat kasti tunni ja minutite määramiseks. Kui sul peaks aga tekkima tahtmine kell taas käesoleva aja peale tagasi seada, vali menüüst Aeg käsk Sea kell hetkele Praegu.

&kstars; suudab toime tulla ka päris kauge ajaga, mis ületab tunduvalt klassi QDate piiranguid. Praegu on võimalik liikuda aastate -50000 ja +50000 vahel. Edaspidi on võimalik, et me ajavahemikku veelgi laiendame. Kuid palun arvesta kindlasti sellega, et mida kaugemale ajas liigud, seda ebatäpsemaks kõik muutub. Eriti kehtib see Päikesesüsteemi asukohtade kohta.

## &kstars;i seadistamise aken

&kstars; pakub hulganisti seadistamisvõimalusi, mida saab ette võtta &kstars;i seadistuste aknas. Seda saab avada kas tööriistariba nupule seadista klõpsates või menüükäsuga &kstars;i seadistamine..., mille leiab menüüst Seadistused. Ilmuv aken näeb välja selline: &kstars;i seadistuste aken &kstars;i seadistuste aken

&kstars;i seadistuste aken jaguneb üheksaks kaardiks: Kataloogid, Päikesesüsteem, Satelliidid, Supernoovad, Abijooned, Värvid, INDI, Xplanet ja Muu.

Kaardil Kataloogid saab määrata, millist taevakehade kataloogi kaardil näidatakse. Osas Tähed saab ka määrata tähtede tuhmuse magnituudi, samuti piirata magnituudiga tähtede nimede ja/või magnituudide näitamist. Tähesektsiooni all paikneb Päikesesüsteemi väliste objektide sektsioon. Vaikimisi on loendis olemas Messieri, NGC ja IC kataloogid. Omaenda katalooge on võimalik lisada klõpsuga nupule Impordi kataloog või Laadi kataloog. Täpsemat infot selle kohta, kuidas ise kataloogi luua, leiab &kstars;iga kaasas olevast failist `README.customize`.

Kaardil Päikesesüsteem saab määrata, kas näidata Päikest, Kuud, planeete, komeete ja asteroide või mitte, samuti seda, kas suuremad taevakehad tuleks tähistada ringikestega või tegelike piltidega. Võimalik on valida ka seda, kas Päikesesüsteemi kehadele lisatakse nimesildid, ning määrata, kui paljud komeedid ja asteroidid saavad endale nimesildi. Üks võimalus lubab lisada jälgitavale Päikesesüsteemi objektile orbiid jälje, teine määrab, kas planeedi liikumise jälg hajub taustavärvi või mitte.

Kaardil Abijooned saab määrata, kas näidatakse ka asju, mis ei ole otseselt taevakehad (&ie; tähtkujude nimikujundid, tähtkujude nimed, Linnutee piirjooned, taevaekvaator, ekliptika, horisont ja läbipaistmatu maapind). Samuti saab valida, kas tähtkujude nimesid näidatakse ladinakeelsetena, IAU ametlike kolmetäheliste lühenditena või emakeelsetena.

Kaardil Värvid saab määrata värviskeemi ja koostada omaenda värviskeemi. Kaart on jagatud kaheks sektsiooniks:

Vasakul on näha kõik asjad, mille värvi saab muuta. Klõps mõnele elemendile avab värvi valimise dialoogi. All asub kast Tähevärvi režiim. Vaikimisi näitab &kstars; tähti realistlikes värvides vastavalt tähtede spektriklassile. Kuid siin saab määrata, et neid näidataks ühtlaselt valgete, mustade või punaste ringidena. Kui jääd siiski realistlike värvide juurde, saab tähtede värvi tugevust määrata kerimiskastis Tähevärvi intensiivsus.

Paremal on ära toodud defineeritud värviskeemid. Rakendus pakub omalt poolt välja neli värviskeemi: Vaikimisi värvid, Tähekaart, mille puhul mustad tähed asuvad valgel taustal, Öine vaade, mis näitab tumedal taustal ainult punase varjundeid, ning Kuuta öö, mis kasutab realistlikumat tumedat teemat. Lisaks saab parajasti kehtivad värvid salvestada omaloodud skeemina, kui klõpsata nupule Salvesta kehtivad värvid. Seejärel küsitakse sinu käest uue värviskeemi nime ning seda nime võib edaspidi alati näha skeemide nimekirjas. Omaloodud skeemi eemaldamiseks vali selle nimi ja klõpsa nupule Eemalda värviskeem.

Üksikasjalikke selgitusi INDI kaardi valikute kohta jagab osa INDI seadistamine.

Kaart Muu lubab täpselt seadistada &kstars;i mõningaid mitte väga olulisi, kuid ometi vajaminevaid asju.

Märkekast Arvestatakse atmosfääri refraktsiooni määrab, kas objektide asukoha näitamisel arvestatakse ka atmosfääri mõjuga või mitte. Et atmosfäär on sfäärikujuline, kallutab see kosmosest meie silmadesse või teleskoopi jõudvat valgust. See mõju avaldub eriti tugevasti horisondilähedaste objektide puhul ning muudab sõna otseses mõttes taevakehade tõusu- ja loojanguaega mõne minuti võrra. Kui näed päikeseloojangut, on Päike tegelikult juba allpool horisonti, kuid atmosfääri refraktsioon laseb tal meie jaoks veel taevas paista. Arvesta, et refraktsiooni ei kasutata juhul, kui oled valinud ekvaatorilised koordinaadid.

Kasutatakse animeeritud pööramist määrab, kuidas muutub vaade, kui kaardil valitakse uus fookus. Vaikimisi näed, kuidas taevas tasapisi triivib või pöörab ennast uude positsiooni. Kui eemaldad kastist märke, siis haaratakse uus positsioon otsekohe.

Kui märgitud on kast Tsentreeritud objektil näidatakse silti, lisatakse silt automaatselt objektile, mida rakendus jälgib, ning eemaldatakse, kui jälgimine lõpeb. Pane tähele, et püsivat silti objektile saab ka käsitsi lisada hüpikmenüü abil.

&kstars;il tuleb kolmel juhul taevavaade väga kiiresti ümber joonistada: kui valitakse uus fookus (ja märgitud on kast Kasutatakse animeeritud pööramist), kui taevakaarti hiirega lohistatakse ja kui ajaline intervall on väga suur. Nende olukordade korral tuleb kõigi objektide asukohad võimalikult kiiresti ümber arvutada, mis võib tugevasti koormata protsessorit (CPU). Kui CPU sellega toime ei tule, võib vaade hakata hüppama või muutuda häguseks. Selle vältimiseks varjab &kstars; mõningad objektid, kui märgitud on kast Liikumise ajal peidetakse objektid. Intervalli, mida ületava väärtuse korral objektid peidetakse, saab määrata kerimiskastiga Peidetakse ka siis, kui intervall on suurem kui:. Seda, millised objektid peidetakse, saab määrata osas Objektide peitmise seadistamine.

## Vaate kohandamine

Vaadet saab meelepäraseks muuta mitmel viisil.

- Teistsuguse värviskeemi saab valida menüükäsuga Seadistused Värviskeemid. Rakendus pakub omalt poolt neli eelnevalt määratud värviskeemi, kuid &kstars;i seadistuste aken võimaldab sul määrata ka omaenda värviskeemi.

- Tööriistade näitamist või peitmist saab määrata menüüst Seadistused Näidatavad tööriistaribad. Sarnaselt KDE tööriistaribade tavakäitumisele saab neid lohistada sinna, kuhu sulle just meeldib, ning siduda akna mis tahes servaga või isegi aknast täielikult lahutada, kui need lahti lukustada.

- Infokastide näitamist või peitmist saab määrata menüüst Seadistused Infokastid. Lisaks sellele saab infokastidega tegelda hiire abil. Igal kastil on lisaandmeridu, mis on vaikimisi varjatud. Neid saab sisse/välja lülitada topeltklõpsuga kastil selle kokkukerimiseks. Kastide asukohta on võimalik muuta neid hiirega lohistades. Kui kast jõuab akna servani, jääb ta ka akna suuruse muutmisel serva külge kleebituks.

- Vaatevälja sümboli saab valida menüükäsuga Seadistused Vaatevälja sümbolid. Vaateväli tähendabki just vaate välja. Vaatevälja sümbolit näidatakse akna keskel märkimaks, kuhu vaade on suunatud. Erinevatel sümbolitel on erinev nurga suurus, sümboliga võib näidata, milline on vaade läbi konkreetse teleskoobi. Kui näiteks valid vaatevälja sümboli 7x35 binokkel, joonistatakse vaatele ring 9,2-kraadise läbimõõduga, mis vastabki 7x35 binokli vaateväljale.

  Määrata saab omaenda vaatevälja sümboleid (või muuta olemasolevaid), kui kasutada menüükäsku Redigeeri vaatevälja sümboleid..., mis käivitab vaatevälja redaktori:

  Vaatevälja sümbolite redaktor Vaatevälja sümbolite redaktor

  Vasakul asub määratud vaatevälja sümbolite nimekiri. Paremal on nupud uue sümboli lisamiseks, esiletõstetud sümboli omaduste redigeerimiseks ning esiletõstetud sümboli eemaldamiseks nimekirjast. Pane tähele, et redigeerida või eemaldada saab ka nelja eelnevalt määratud sümbolit (kui eemaldad kõik sümbolid, taastatakse neli vaikesümbolit &kstars;i järgmisel käivitamisel). Nende kolme nupu all on eelvaatluse aken, kus on näha nimekirjas esile tõstetud sümbol. Klõps nupule Uus... või Redigeeri... avab akna Uus vaatevälja sümbol:

  Uus vaatevälja sümbol Uus vaatevälja sümbol

  See aken võimaldab muuta nelja vaatevälja sümbolit defineerivat omadust: nimi, suurus, kuju ja värv. Sümboli nurga suuruse saab kirjutada otse tekstiväljale Vaateväli või arvutada see välja kaamerakaardil vastavalt teleskoobi parameetritele. Valida on nelja kuju vahel: ring, ruut, ristik, märklaud. Kui kõik neli parameetrit on määratud, klõpsa nupule OK ning sümbol ilmub määratud sümbolite nimekirja. Samuti saab seda seejärel kasutada menüüs Seadistused Vaatevälja sümbolid.